Notă informativă

la proiectul Legii noi privind Comisia Naţională a Pieţei Financiare


Prezenta Notă informativă conţine fundamentarea proiectului Legii noi privind Comisia Naţională a Pieţei Financiare şi este elaborată în conformitate cu prevederile art. 20 al Legii nr. 780-XV din 27.12.2001 privind actele legislative (Legea nr.780/2001). 

I.
Condiţiile ce au impus elaborarea proiectului şi finalităţile urmărite prin implementarea noilor reglementări.
Comisia Naţională a Pieţei Financiare (”CNPF” sau „Comisia Naţională”) a fost înfiinţată în anul 2007 prin aderarea la Comisia Naţionala a Valorilor Mobiliare (”CNVM”) a autorităţilor de supraveghere în domeniul asigurărilor şi asociaţiilor de economii şi împrumut.  Corespunzător, aria de reglementare şi supraveghere a noii autorități a fost substanţial extinsă, cuprinzând în prezent toate segmentele pieţei financiare, cu excepţia celui bancar.

Totuşi, activitatea CNPF a rămas să fie reglementată prin Legea nr. 192-XIV din 12.11.1998, care a fost elaborată într-un alt context economic şi cu referire doar la autoritatea de supraveghere pe piaţa valorilor mobiliare.  Odată cu extinderea domeniului de activitate a CNPF a devenit evidentă necesitatea instituirii unui cadru de reglementare unic şi consistent, aplicabil în egală măsură tuturor segmentelor pieţei financiare nebancare.
În acelaşi timp, piaţa financiară nebancară din Republica Moldova a evoluat substanţial în ultimul deceniu, atât sub aspect de creştere a complexităţii tranzacţiilor financiare şi cunoştinţelor operatorilor pieţei, cât şi sub aspect de creştere a riscului fraudelor şi abuzurilor pe piaţă.  În sfârşit, tendinţele noi pe arena internaţională (trecerea de la supravegherea bazată pe reguli la supravegherea bazată pe gradul de risc, prevenirea şi reducerea riscurilor sistemice, prevenirea şi combaterea finanţării terorismului şi spălării banilor) la fel determină necesitatea revizuirii profunde a cadrului normativ care reglementează activitatea CNPF.

Evaluarea stabilităţii sistemului financiar, efectuată de Banca Mondială şi FMI în august 2008 (Raportul FMI de ţară nr 08/274), a indicat tranşant asupra necesităţii sporirii capacităţii instituţionale şi de supraveghere a CNPF şi aprofundării cooperării dintre CNPF şi BNM în scopul asigurării unei supravegheri efective.  Corespunzător, Strategia naţională de dezvoltare pe anii 2008-2011 (aprobată prin Legea nr.295-XVI din 25.02.2008) precum, și Strategia de dezvoltare a pieții financiar nebancare pe anii 2011-2014 (aprobată prin Legea nr.35 din 03.03.2011) acordă prioritate înaltă măsurilor de consolidare a capacităţii CNPF şi ajustare a legislaţiei privind piaţa financiară nebancară la directivele specializate ale Uniunii Europene şi la standardele internaţionale
. 
Astfel, proiectul Legii noi cu privire la Comisia Naţională a Pieţei Financiare urmăreşte:

1) stabilirea clară şi exhaustivă a obiectivelor de bază ale Comisiei Naţionale şi modului în care acestea trebuie realizate;

2) ordonarea logică şi stabilirea clară a atribuţiilor CNPF pe piaţa financiară nebancară;

3) încadrarea corectă a Comisiei Naţionale în sistemul organelor publice de supraveghere din Republica Moldova, stabilirea cadrului de cooperare dintre CNPF şi alte autorităţi publice;

4) stabilirea bazelor normative pentru cooperarea efectivă între Comisia Națională şi autorităţile de supraveghere din alte ţări, inclusiv din spaţiul comunitar, inclusiv în cadrul schimbului de informaţii şi asistenţă în investigaţii şi alte activităţi de supraveghere;

5) asigurarea normativă a independenţei organizaţionale, financiare, operaţionale şi funcţionale a Comisiei Naţionale, în conformitate cu principiile şi standardele organizaţiilor internaţionale de specialitate.

Reglementările noi tind să găsească un echilibru corect între o supraveghere puternică şi eficientă, pe de o parte, şi abordarea liberală a pieţei, care să alimenteze creşterea pieţei, pe de altă parte.  Supravegherea are drept finalitate asigurarea stabilităţii pieţei financiare şi măsurile de supraveghere vor fi orientate spre încurajarea practicilor comerciale prudente şi prevenirea sau remedierea la timp a practicilor excesiv de riscante sau frauduloase, dar şi, în ultimă instanţă, a riscului sistemic.

II.
Principalele prevederi, locul actului în sistemul legislaţiei, elemente noi.

Legea nouă constituie veriga de bază a reglementărilor legale referitoare la rolul şi locul Comisiei Naţionale în sistemul de reglementare şi supraveghere.  Normele ei sunt completate de prevederile legilor speciale care reglementează activităţile pe piaţa financiară nebancară.  Articolul 10 al Legii noi conţine o referire, non-exhaustivă, la aceste legi, tehnică legislativă utilizată şi de legiuitorii din alte state.

Modernizarea continuă a cadrului legal naţional (în particular, pe piaţa de capital) a impus necesitatea de a ţine cont atât de normele legale în vigoare, cât şi de principiile şi terminologia proiectelor în derulare. Sub acest aspect, în calitate de reper au servit normele legislaţiei comunitare, care constituie cadru comun pentru reglementările din Legea nouă şi alte legi din domeniul pieţei financiare nebancare.
Capitolul I al Legii stabileşte locul CNPF în sistemul organelor publice, statutul ei juridic (autoritate publică autonomă, bazată pe finanţare proprie) şi cadrul juridic de reglementare. 

În premieră, Legea conţine definiţii ale principalilor termeni utilizaţi (în conformitate cu art. 28 alin.(1) din Legea nr.780/2001).  Conceptul de „participant profesionist”, lipsă în legislaţia comunitară, este abandonat în favoarea conceptului de „entitate supravegheată”, care este mai explicit, dar şi utilizat de Directivele UE şi standardele internaţionale de specialitate.  Entităţile supravegheate (persoanele juridice şi organismele fără personalitate juridică, ex. organismele de plasament colectiv în valori mobiliare) includ persoanele licenţiate şi entităţile monitorizate (ultimul concept este unul de compromis şi ar putea fi abandonat la o etapă mai târzie, dacă se va renunţa la conceptul de monitorizare, în favoarea conceptului de supraveghere non-prudenţială).  La fel, sunt definitive noţiuni noi, care sunt utilizate în conținutul Legii (externalizare, supraveghere prudenţială, principii şi standarde internaţionale de specialitate, risc sistemic).  Cu referire la activităţile licenţiate, definirea acestora prin norme de blanchetă (de referinţă) va permite păstrarea fără modificării a Legii noi, atunci când activităţile licenţiate vor fi modificate (ex. odată cu punerea în aplicare a Legii privind piaţa de capital sau trecerea către Comisia Națională a atribuției de licențiere a caselor de amanet).
Obiectivele fundamentale ale Comisiei Naţionale sunt preluate din Legea existentă, la care se adaugă unul nou - promovarea încrederii în piaţa financiară şi în investiţiile în instrumentele pieţei.  Principiile de activitate ale Comisiei Naţionale orientează comportamentul acesteia în cadrul exercitării atribuţiilor legale.

Având în vedere dreptul Comisiei Naţionale de a emite acte normative, cu aplicare generală, şi acte cu caracter individual, Legea nouă distinge clar aceste două categorii de acte şi le stabileşte regim juridic diferit. Astfel, în virtutea principiilor legale ale transparenţei în procesul decizional, actele normative ale Comisiei Naţionale vor fi în prealabil supuse consultărilor publice şi vor fi publicate în Monitorul Oficial.  Actele cu caracter individual, obiectul cărora este circumscris la anumite persoane sau situaţii juridice, sunt publicate numai atunci când legea specială o cere sau când Comisia Naţională consideră necesar, în conformitate cu obiectivele ei fundamentale.  Scopul acestei restrângeri este, în primul rând, de a permite CNPF să nu dea publicării acte individuale, atunci când aceasta poate duce la fenomene negative pe piaţă (ex. panică în rândul investitorilor) sau când actele au un caracter formal, fără importanţă pentru public (ex. o decizie de reperfectare a unei licenţe). 
În relaţiile cu alte autorităţi publice, Comisia Naţională se conduce de principiile legalităţii şi respectării interesului public. În conformitate cu standardele internaţionale, Comisia Naţională poate semna memorandumuri de cooperare cu autorităţile de supraveghere din alte domenii, în special cu Banca Naţională a Moldovei.
În relaţiile internaţionale, Comisia Naţională va coopera cu autorităţile de supraveghere din alte state, pentru a asigura o supraveghere efectivă pe plan internaţional.  Chiar dacă Republica Moldova nu este membru UE, Comisia Naţională va fi abilitată să acorde asistenţa solicitată de autorităţile de specialitate din ţările Uniunii Europene, în temeiul acordurilor de cooperare bi- sau multilaterale.  Racordarea normelor naţionale în materie de asistenţă reciprocă între supraveghetori şi supravegherea consolidată la normele comunitare şi standardele internaţionale este un aspect de primă importanţă la evaluarea suficienţei cadrului legal naţional.  
Capitolul II reglementează atribuţiile Comisiei Naţionale şi modul de exercitare a acestora.  Pe lângă atribuţiile de bază - reglementarea şi supravegherea pe piaţa financiară nebancară, Comisia Naţională are şi atribuţii conexe, legate de constituirea şi activitatea fondurilor obligatorii pe piaţa financiară nebancară (ex. Fondul de compensare a investitorilor), ţinerea registrelor, atribuţii în domeniul protecţiei consumatorilor şi protecţiei concurenţei, prevăzute de legile speciale.  
Comisia Naţională poate exercita atribuţiile legale direct, în cooperare cu alte autorităţi sau participanţi ai pieţei sau prin delegare.  În cazul delegării, CNPF asigură să organizaţiile de autoreglementare sau alte persoane către care au fost delegate atribuţii dispun de resurse necesare, nu au conflict de interese şi respectă modul de exercitare a atribuţiilor delegate.  Delegarea de atribuţii are drept scop optimizarea procesului de supraveghere şi nu poate avea drept obiect emiterea de acte normative.

Atribuţia de reglementare include atât emiterea de acte normative, cât şi activitatea de reglementare prin licenţiere, în conformitate cu principiile Legii nr. 451-XV din 30.07.2001 cu privire la reglementarea prin licenţiere a activităţii de întreprinzător (Legea nr.451/2001).  Reglementările obligatorii au caracter prudenţial sau non-prudenţial.  Reglementările prudenţiale sunt aplicabile persoanelor licenţiate şi vizează poziţiile de bilanţ şi indicatorii financiari stabiliţi de lege (ex. mărimea fondurilor proprii minime, indicatori de solvabilitate şi lichiditate, norme de dispersare a plasamentelor).  Reglementările non-prudenţiale (operaţionale), cunoscute și ca norme de conduită a afacerii, sunt aplicabile atât persoanelor licenţiate, cât şi altor entităţi supravegheate, şi se referă la conţinutul anumitor acte juridice (ex. contractul de pensii private, prospectul emisiei publice), modul de întocmire şi prezentare a rapoartelor de specialitate sau cerinţe minime pentru activitatea operaţională a unor categorii de entităţi supravegheate.  Transmiterea, prin externalizare, a unor funcţii ale entităţii supravegheate poate creşte riscurile operaţionale, de aceea externalizarea este supusă unor reguli instituite de Legea nouă.

Atribuţia de licenţiere este exercitată de Comisia Naţională în conformitate cu principiile stabilite de Legea nr.451/2001, cu derogările stabilite prin această lege şi Legea nouă, şi în modul stabilit de legile speciale (ex. condiţiile şi procedura de licenţiere a asigurătorilor este stabilită prin Legea nr.407-XV din 21.12.2006 cu privire la asigurări).  În scopul asigurării independenţei financiare a Comisiei Naţionale, se stabileşte că taxele de eliberare a licenţelor se fac venit al Comisiei Naţionale. 
Atribuţia de licenţiere este în mod firesc completată de atribuția de eliberare a avizelor, autorizaţiilor şi aprobărilor regulatorii. Cazurile când acestea sunt eliberate sunt expres prevăzute de legile speciale (ex. aviz pentru înregistrarea de stat a fondului de pensii facultative, aviz pentru reorganizarea asigurătorului, aviz pentru efectuarea investiţiilor de către asociaţia de economii şi împrumut), iar procedura de eliberare a lor este stabilită prin acte normative ale Comisiei Naţionale.
Atribuţiei de supraveghere îi sunt consacrate mai multe articole, scopul cărora este de a stabili cadrul legal pentru supravegherea prudenţială şi non-prudenţială, în vederea atingerii obiectivelor supravegherii.  Legea nouă introduce principiile supravegherii prudenţiale bazate pe gradul de risc, implementată pe larg în statele membri UE dar și în statele membri-candidați, în cadrul căreia Comisiei Naţionale îi revine un rol de identificare, la o etapă timpurie, a riscurilor financiare şi prevenirea disfuncţionalităţilor financiare ale operatorilor pieţei şi pieţei în general.  Supravegherea bazată pe gradul de risc este fondată pe prioritizarea acţiunilor de supraveghere în funcţie de probabilitatea survenirii unor evenimente negative și impactul potenţial al evenimentelor asupra capacităţii regulatorului de a atinge obiectivele legale. Cu cât este mai mare nivelul impactului potențial al unui eveniment, cu atât mai mare va fi efortul de supraveghere alocat. 

Modelul supravegherii bazat pe gradul de risc, acreditat de standardele internaţionale de specialitate, dar şi Directivele relevante ale UE (în special, Directiva 2009/138/EC din 25.11.2009 privind înfiinţarea şi desfăşurarea activităţii de asigurare şi reasigurare (Solvenţa II)), prezintă importante beneficii, cum sunt optimizarea utilizării resurselor de supraveghere, accentul pe riscurile majore pentru obiectivele supraveghere, facilitarea unei abordări pro-active, şi implementarea unei metodologii de ‘avertizare timpurie’.  Acest model nu cunoaşte o reglementare legislativă în Republica Moldova, chiar dacă atât Comisia Naţională, cât şi Banca Națională a Moldovei deja aplică cu succes unele dintre principiile supravegherii bazate pe gradul de risc.

Procesul de supraveghere include atât verificarea documentelor şi informaţiilor primite în cadrul raportărilor periodice sau la cerere, cât şi inspecţii la faţa locului.  Inspecţiile sunt efectuate de angajaţii Comisiei Naţionale şi/sau specialiştii externi, contractaţi de CNPF.  În premieră, Legea nouă distinge între inspecţiile planificate, care se efectuează cu notificarea prealabilă a persoanei inspectate, de inspecţiile inopinate, care se efectuează fără preaviz.  Din considerente practice, legea stabileşte că procedura de efectuare inspecţiilor va fi stabilită de Comisia Naţională, cu respectarea prevederilor legii.
Pe lângă dreptul de inspecţie, în cadrul supravegherii Comisia Naţională dispune de alte drepturi, structurate în conformitate cu prevederile Directivelor relevante ale UE.  Atribuirea unor drepturi vaste Comisiei Naţionale, inclusiv dreptul de suspendare sau interzicere a unor operaţiuni, tranzacţii sau activităţi, are menirea de a asigura Comisiei Naţionale posibilitatea reală de a exercita atribuţiile şi a realiza obiectivele sale legale. Totuşi, Legea nouă tinde să prevină abuzul în exercitarea dreptului de intervenţie, prin obligaţia Comisiei Naţionale de a preveni cauzarea unor prejudicii participanţilor pieţei. 
Dreptul de a aplica măsuri de remediere financiară, în formele prevăzute de legile speciale, urmăreşte acordarea posibilităţii de a interveni la un stadiu timpuriu, pentru a preveni deteriorarea stării financiare a persoanei licenţiate şi a proteja clienţii acesteia.  Exercitarea acestui drept este discreţionară, fiind la latitudinea Comisiei Naţionale de a aprecia considerentele de oportunitate care stau la baza aplicării măsurilor de remediere financiară. 
În premieră, Legea nouă conţine o enumerare a sancţiunilor în arsenalul Comisiei Naţionale, dar şi a principiilor de aplicare a acestor sancţiuni.  Directivele UE, legile analizate ale altor state, dar şi jurisprudența naţională indică cu certitudine asupra necesităţii stabilirii unui echilibru adecvat între dreptul de sancţionare, atribuit Comisiei Naţionale, şi necesitatea asigurării libertăţii activităţii de întreprinzător, egalităţii în faţa legii şi altor drepturi constituţionale ale participanţilor pieţei.  Astfel, Legea nouă impune principiul proporţionalităţii sancţiunii în funcţie de încălcare şi garantează subiectului sancţionat dreptul la apărare, inclusiv pe cale judiciară. 

În linie cu standardele internaţionale de specialitate, Legea nouă asigură protecţia juridică a Comisiei Naţionale şi angajaţilor ei.  Nu este sancţionabilă nici o faptă a acestora, atâta timp cât este comisă cu bună-credinţă şi în lipsa neglijenţei.  Acest principiu are menirea să protejeze Comisia Naţională şi angajaţii ei împotriva acţiunilor abuzive din partea terţelor persoane şi, în consecinţă, să crească calitatea supravegherii.
Studiile recente (ex. Raportul privind dezvoltarea instituţională a CNPF, întocmit de expertul străin Erik Huitfeld, septembrie 2010) indică asupra antrenării nejustificate a Comisiei Naţionale în litigii judiciare în interesul unor participanţi ai pieţei, cu precădere împotriva altor participanţi.  Aceste litigii nu ţin de atribuţiile CNPF şi consumă resursele ei, împiedicând alocarea lor conform destinaţiei.  Pentru a contracara acest fenomen, Legea nouă instituie norme care să prevină antrenarea nejustificată a Comisiei Naţionale în litigii cu caracter privat.
Capitolul III este dedicat modului de funcţionare a Comisiei Naţionale.

Pornind de la faptul că actualii membri ai Consiliului de administraţie a Comisiei Naţionale coordonează, activităţile unei autorități de supraveghere a pieţei financiare nebancare, denumită, Comisia Națională a Pieței Financiare, s-a optat pentru substituirea denumirii funcției de ”membru” în favoarea celei de ”comisar”, care este una mai corespunzătoare anume,Comisiei Naționale (similar, CNVM din România), urmând ca Consiliul de administraţie să fie constituit din 5 comisari, inclusiv preşedintele, doi vicepreședinți ai Consiliului de administraţie, care sînt, respectiv, preşedinte şi vicepreşedinţi ai Comisiei Naţionale. Distribuirea atribuţiilor între Vicepreşedinţi se efectuează de Preşedinte, în conformitate cu Regulamentul de organizare şi funcţionare a Comisiei Naţionale. 
Criteriile de eligibilitate a comisarilor au menirea să asigure selectarea persoanelor care dispun de calificarea necesară pentru exercitarea atribuţiilor Comisiei Naţionale şi realizarea obiectivelor ei.  În conformitate cu standardele internaţionale, Legea nouă instituie cerinţe de independenţă, incompatibilitate şi evitare a conflictului de interese din partea comisarilor şi angajaţilor Comisiei.  Încălcarea acestor cerinţe este sancţionată cu revocarea comisarului.

Pentru a îmbunătăţi guvernarea internă în Comisia Naţională, Legea nouă distinge clar între atribuţiile Consiliului de administraţie, ca organ colegial de conducere, şi Președinte, ca conducător al acestuia.  La rândul lor, exercitarea unora dintre atribuţiile Consiliului de administraţie poate, şi va fi, delegată Vicepreşedinţilor sau altor comisari, în funcţie de domeniile de activitate coordonate de aceştia.  O astfel de delegare, însoţită de raportare către Consiliul de administraţie a modului de exercitare a atribuţiilor delegate, va avea drept efect optimizarea procesului de guvernare în Comisia Naţională şi va permite Consiliului de administraţie să reducă activităţile rutinare şi să se concentreze asupra subiectelor de importanţă strategică pentru piaţă (obiectiv indicat şi în Raportul privind dezvoltarea instituţională a CNPF, indicat mai sus).
Cu referire la personal, Legea nouă urmăreşte instituirea unor reglementări care ar permite dotarea Comisiei Naţionale cu resurse umane calificate, pe măsură să asigure realizarea obiectivelor supravegherii, inclusiv implementarea modelului supravegherii bazate pe gradul de risc.  Având în vedere faptul că angajaţii Comisiei Naţionale nu mai cad sub incidenţa normelor privind funcţia publică, Legea nouă conţine reglementări detaliate privind remunerarea, dezvoltarea profesională, protecţia socială şi juridică a angajaţilor Comisiei Naţionale.  La redactarea acestor norme s-a reieşit din cerinţele standardelor internaţionale de specialitate, dar şi s-a urmărit stabilirea unui regim juridic al relaţiilor de muncă care stabileşte garanţii similare celor aplicabile în alte domenii relevante (ex. BNM, Curtea de conturi, Procuratura, Centrul pentru Combaterea Crimelor Economice şi Corupţiei). 
Totodată, angajaţilor Comisiei Naţionale li se impun norme de conduită profesională şi de răspundere similară celor aplicabile comisarilor. 
La capitolul finanţare a Comisiei Naţionale, Legea nouă preia modelul existent în prezent (finanţare autonomă, din contul taxelor şi plăţilor prevăzute de lege), în lege fiind prevăzut doar, cuantumul maxim al acestor taxe şi plăţi.
  Punerea în aplicare a Legii privind piaţa de capital va lipsi Comisia Naţională de fluxul de venituri rezultate din perceperea taxelor asociate emisiunilor închise de valori mobiliare şi, în mod iminent, va creşte presiunea supra altor surse de venituri.  Este de aşteptat ca plăţile de supraveghere să crească, pe măsura însă a creşterii calităţi supravegherii.  Astfel, procesul bugetar este perceput ca unul echitabil şi transparent, urmând ca Comisia Naţională să convingă Parlamentul, cu ocazia prezentării proiectului bugetului anual, asupra cuantumului concret, în limita cuantumului maxim, al surselor de venituri, pentru a asigura realizarea plenară a obiectivelor Comisiei Naţionale.(vezi, similar- BNM).
În conformitate cu recomandările ultimei Evaluări a stabilității sistemului financiar făcută de FMI, deficitul bugetului Comisiei Naționale va fi acoperit prin alocări din bugetul public.
Modul de formare şi utilizare a resurselor bugetului Comisiei Naţionale va fi supus auditului.  În conformitate cu standardele internaţionale, finanţele Comisiei Naţionale pot fi supuse auditului extern, efectuat de către o organizaţie de audit, desemnată în bază de concurs (similar auditului extern al BNM - vezi art.68 Legea BNM)).

Capitolul IV instituie, în premieră, norme detaliate cu privire la transparenţa activităţii Comisiei Naţionale.  Raportul anual al Comisiei Naţionale va fi prezentat Parlamentului şi va fi, concomitent, publicat pe pagina web a Comisiei Naţională. La fel pe pagina web vor fi expuse actele normative ale Comisiei Naţionale, actele cu caracter individual supuse publicării, condiţiile de obţinere a licenţelor şi autorizaţiilor, lista şi datele persoanelor licenţiate şi altor entităţi supravegheate, date statistice şi analitice privind piaţa şi participanţii pieţei, materiale informative destinate investitorilor şi consumatorilor.  Pentru a spori protecţia investitorilor, vor fi spuse publicării deciziile Comisiei Naţionale privind suspendarea şi retragerea licenţelor şi autorizaţiilor, deciziile privind aplicarea măsurilor de remediere financiară, dar şi deciziile irevocabile ale instanţelor de judecată pe litigiile cu participarea Comisiei Naţionale. 
Pe lângă publicaţiile oficiale şi canalele electronice, informaţia privind activitatea Comisiei Naţionale va fi diseminată prin publicaţii de specialitate, comunicate informative şi alte mijloace de informare publică.

Capitolul V conţine dispoziţii finale şi tranzitorii, având menirea să asigure încadrarea Legii noi în sistemul normelor de drept din Republica Moldova şi aducerea în conformitate cu Legea nouă a actelor normative subordonate legii, inclusiv actelor Guvernului şi ale Comisiei Naţionale.

Proiectul Legii noi a fost întocmit cu respectarea normelor de tehnică legislativă prevăzute de Legea nr. 780/2001 şi utilizează terminologia legală existentă, dar şi termenii utilizaţi în Directive relevante ale UE şi standardele internaţionale de specialitate.  Prevederile aplicabile ale legilor în vigoare (ex. normele cu privire la conflictul de interese, prevenirea şi combaterea spălării banilor şi finanţării terorismului), de regulă, nu sunt reproduse, dar sunt introduse prin norme de blanchetă.  Atunci când norme aplicabile se conţin în mai multe acte legislative, se face referire la lege, în general. 
III.
Referinţe la reglementările corespondente ale legislaţiei comunitare şi nivelul compatibilităţii proiectului Legii cu reglementările în cauză. 
La nivel comunitar nu există un act legislativ cu obiect de reglementare similar celui al Legii noi.  Aceasta pentru că fiecare stat membru UE are propriul model de reglementare şi supraveghere a pieţei financiare şi statelor membre nu li se cere să armonizeze structurile de supraveghere.  Respectiv, Legea nouă nu transpune direct nici o Directivă UE, în sensul Hotărârii Guvernului RM nr. 1345 din 24.11.2006 cu privire la armonizarea legislaţiei Republicii Moldova cu legislaţia comunitară.  
Totuşi, mai multe Directive UE conţin reglementări aplicabile activităţii autorităţilor de reglementare şi supraveghere, denumite „autorităţi competente” sau, pe alocuri, „autorităţi de supraveghere”.  Prevederile acestor Directive, enumerate în Anexa A la prezenta Notă, au fost luate în consideraţie la elaborarea proiectului Legii noi și au fost menționate în proiectul de Lege,  cu menţiunea că, sub aspect de tehnică legislativă, normele Directivelor nu trebuie preluate prin transpunere directă, dar trebuie reflectate în legislaţia naţională ţinând cont de tradiţiile legislative şi jurisprudenţa locală. 

Anexa A la prezenta Notă informativă conţine a analiză comparată între prevederile aplicabile ale Directivelor UE şi normele care le corespund în proiectul Legii noi.  În opinia autorilor, normele aplicabile ale Directivelor UE sunt în mod adecvat reflectate în prevederile Legii noi şi, ca efect, legea este pe deplin armonizată cu legislaţia comunitară. 

De rând cu legislaţia comunitară, un alt reper important pentru prevederile Legii noi au fost principiile şi standardele internaţionale de specialitate.  Aceste principii şi standarde, cunoscute şi drept „cele mai bune practici”, sunt instituite de organizaţiile internaţionale de specialitate indicate la pct.1 al prezentei Note informative, şi suficienţa cadrului normativ naţional în materie de atribuţii ale Comisiei Naţionale este, de regulă, măsurată prin referinţă la aceste principii şi standarde.  În particular, pentru a adera la Organizaţia Internaţională a Comisiilor Valorilor Mobiliare (IOSCO), CNPF va trebui să poată demonstra că cadrul legal naţional este în corespundere cu Obiectivele şi principiile reglementării valorilor mobiliare, emise de IOSCO.
Anexa B la prezenta Notă informativă prezintă o analiză comparată între principiile şi standardele internaţionale de specialitate şi normele corespunzătoare din proiectul Legii noi.  În sinteză, Legea nouă este în deplină corespundere cu aceste principii şi standarde internaţionale.

În conformitate cu prevederile art. 17 alin.(2) lit.b) din Legea nr.780/2001, la elaborarea proiectului Legii noi autorii au luat în consideraţie prevederile legilor cu obiect de reglementare similar din alte state.  În mod special, s-a ţinut cont de legislaţia statelor din acelaşi sistem de drept, dar care au avansat în materie de creaţie legislativă, inclusiv România, Ungaria, Polonia, Republica Cehă, Federaţia Rusă, Ucraina, Albania, Austria, Germania, fără a se ignora şi comparaţia cu legislaţia Marii Britanii, în special Legea privind serviciile şi pieţele financiare.  

Anexa C la prezenta Notă informativă conţine analiza impactului de reglementare a proiectului Legii noi.
În virtutea prevederilor art.21 din Legea nr.780/2001, proiectul Legii noi privind Comisia Națională a Pieții Financiare, însoțit de prezenta Notă, a fost transmis spre avizare autorităților publice interesate și supus consultării publice, iar conform art.22 din aceeași lege, proiectul a fost supus expertizelor juridică, anticorupţie şi de compatibilitate cu legislaţia comunitară. 
Anexe:

Anexa A.  
Analiza comparată cu prevederile Directivelor Uniunii Europene

Anexa B. 
Analiza comparată cu principiile şi standardele internaţionale de specialitate

Anexa C.
Analiza impactului de reglementare.

�  Standardele internaţionale sunt adoptate de organizaţiile internaţionale de specialitate: Asociaţia Internaţională a Supraveghetorilor în Asigurări (IAIS), Organizaţia Internaţională a Supraveghetorilor de Pensii (IOPS), Organizaţia Internaţională a Comisiilor Valorilor Mobiliare (IOSCO), Consiliul mondial al uniunilor de credit (WoCCU)





